
     Innledning
    
   

   
    En god kollega stilte meg følgende spørsmål: «Hvordan kan du skrive en hel bok om et så kjedelig tema som didaktikk?» Jeg har hatt mange spennende samtaler med denne personen, og selv om vi slett ikke er enige i alt, snakker vi oftest samme språk i de grunnleggende spørsmålene om pedagogikk i sin alminnelighet og barnehagepedagogikk i særdeleshet. Etter å ha forsøkt å forklare hva jeg er opptatt av, sier kollegaen: «Men dette er jo ikke didaktikk – dette er pedagogikk.»
   

   
    Det finnes ingen opplagt grense mellom pedagogikk og didaktikk. Gun Imsen (1999) sier at mens pedagogikk handler om oppdragelse, undervisning og sosialisering generelt, handler didaktikk om det samme – men også om hvordan denne aktiviteten foregår i en institusjon med et pedagogisk mandat. Dette kan være en fruktbar forståelse. Det er rimelig at oppdragelse i en barnehage må handle om noe annet enn oppdragelse i hjemmet, og det er også rimelig å tenke at oppdragelsen i barnehagen må underlegges noen andre prosesser. Disse prosessene kan forklares som didaktisk arbeid.
   

   
    Det er i dag tendenser til å snevre inn didaktikkens gyldighet til å planlegge undervisnings- eller læringsprosesser. Når jeg ville skrive om didaktikk, er det fordi didaktikken tradisjonelt har vært opptatt av både
    
     oppdragelse og undervisning
    
    – og om hvordan vi
    
     begrunner
    
    disse aktivitetene. Didaktikken problematiserer forholdet mellom generasjonene. Max van Manen (1993) spør: «Hva vil vi med barn?» Det er et spørsmål vi bør ta med oss inn i barnehagelærerutdanningen – ikke fordi vi kan finne et endelig svar på dette spørsmålet, men fordi det tvinger oss til å tenke gjennom barnehagens bidrag til barns liv.
   

   
    Og ikke minst befatter didaktikken seg med utdanningens
    
     innhold
    
    . Og for meg er kanskje innholdet blitt det aller viktigste. Hva er det vi velger å bringe med oss inn i barnehagen? Hva er det vi mener at barn skal fylle livet sitt med? Vi er selv en del av en kultur, og som barnehagelærere skal vi formidle kultur. Sammen med barna skal vi være kulturbrukere og kulturskapere. Hva er det som er verdt å overbringe til neste generasjon? Hva er det som er verdt å skape noe nytt ut fra?
   

   
    Noen trender i dagens barnehagedebatt gjør at spørsmålet om innhold er kommet i bakgrunnen. Den ene er at barns læringsresultater har fått større oppmerksomhet og betydning. Gert Biesta (2009) karakteriserer det som en «learnification» av samtalen om skole eller utdanning. Alt handler om læring. Læringsutbytte, læringstrykk og læringsmiljø diskuteres som selvstendige kategorier, uavhengig av innhold eller mening. Samtalen om hvorfor man skal lære, og hva det er verdt å lære, er blitt underordnet. Denne utviklingen har også rammet barnehagen, men heldigvis ikke på samme måte som skolen. Dagens barnehagepolitikk antyder at barnehagen må gå i retning av å sette eksakte
    
     mål
    
    for enkeltbarns læring – for læring av språk og matematikk (Jøraandstad 2011). I skrivende stund er dette ennå ikke gjennomført i barnehagens nasjonale mandat, men flere kommuner har allerede gjort det. Det er god grunn til å motarbeide en slik utvikling, og den beste måten å gjøre det på er kanskje å arbeide med å tydeliggjøre barnehagens didaktiske prosjekt.
   

   
    Som et resultat av oppmerksomheten om barns språklige og matematiske læring er også
    
     vurdering
    
    blitt et mer synlig tema i barnehagedebatten. Det er verdt å diskutere om mål og vurdering er blitt løsrevet fra et meningsfullt innhold. Dette er et viktig tema i boka.
   

   
    Ikke bare i den politiske diskusjonen, men også i den faglige samtalen har det lenge vært noen trender som har gjort at innholdsdimensjonen er kommet i bakgrunnen. For det første har den sterke oppmerksomheten på enkeltbarnet og på barns autonomi gjort kravet til innhold utydelig. Hva pedagogen bringer inn i barnehagen, er ikke så viktig, bare vi sørger for at barn selv er aktive i utvelgelsen. Barns medvirkning kan ha ført til at barnehagelærere abdiserer i valg av innhold.
   

   
    Dessuten er det blitt vanskeligere å peke på
    
     ett
    
    kulturelt innhold fordi vi har fått et samfunn med større variasjon i barns kulturelle hjemmebakgrunn. Hvorfor skal en barnehage på Holmlia arbeide med norske folkeeventyr dersom ingen av barnas foreldre noen gang har hørt disse eventyrene? Hvorfor skal en barnehage på Gol formidle pakistansk barnelitteratur dersom det ikke er barn med pakistansk-norsk bakgrunn i gruppen? Med mangfoldet følger det en mer komplisert, men også mer interessant innholdsdebatt.
   

   
    Barnehagen er blitt det første frivillige steget på den lange utdanningsveien, og har derfor oppnådd politisk interesse. Barnehagen har dessuten blitt gjenstand for atskillig større oppmerksomhet fra teoretikere og forskere. Dette skaper rivninger og motsetninger. Arbeidet med boka har vært preget av et ønske om å forstå brytningene i samtalen om barnehagens praksis, helst på en måte som ikke framstiller ulike former for kunnskap i svart-hvite termer. Mitt ønske om nyansering kan i en del sammenhenger framstå som en
    
     ambivalens
    
    . I noen tilfeller skyldes ambivalensen at jeg rett og slett ikke kom lenger i min egen forståelse. Dette er en invitasjon til barnehagelærere, studenter og lærere i barnehagelærerutdanningen om å tenke videre. Vi trenger mange bidrag for å bli tydelige på hva som er barnehagens genuine didaktiske prosjekt. I andre tilfeller er ambivalensen villet – skråsikkerhet er vanskelig å forene med demokratisk kunnskapsforståelse.
   

   
    Boka har to deler. Den første delen er en utforskning av hva som er barnehagens særegne didaktiske prosesser. Her løftes de mest sentrale didaktiske begrepene fram. Denne delen er ment å gi en overbygning for personalets felles arbeidsprosesser, med vekt på barnehagelærernes særlige ansvar.
   

   
    Kapittel 1 problematiserer hva demokrati som verdi og begrunnelse kan bety for barnehagens pedagogikk og det didaktiske arbeidet. Det er en diskusjon om barnehagens rolle som
    
     forberedelse
    
    til demokratisk deltakelse, og kravet til at barnehagen skal være en arena for demokratisk
    
     deltakelse
    
    . I dette spørsmålet ligger en mulig konflikt mellom barnehagen som livsforberedelse og barnehagen som en meningsfull virksomhet her og nå. Makt, mangfold og deltakelse er også stikkord for dette kapittelet, som legger grunnlaget for diskusjoner som blir tatt med videre i boka.
   

   
    Kapittel 2 er kalt «Oppdragelsens didaktikk» og plasserer med dette barnehagen inn i en vid forståelse av didaktikkbegrepet. Barnehagen er blitt en anerkjent utdanningsinstitusjon, og det skaper ny interesse for barnehagen. Denne oppmerksomheten behøver imidlertid ikke bety at særlige kjennetegn ved barnehagens didaktikk skal endres. I dette kapittelet framheves kjennetegn som at prosess og innhold er viktigere enn resultat i barnehagen, og at læring ikke alltid er barnehagens begrunnelse. Barnehagens innhold og relasjonelle forhold er et mål i seg selv, og behøver ikke begrunnes i barns læring. Det er liten tvil om at barnehagen er en viktig læringsarena, men det er ofte andre aspekter ved barns liv og utdanning som bør prege personalets didaktiske arbeid.
   

   
    Kapittel 3 tematiserer barnehagens
    
     innhold og arbeidsmåter
    
    . Barnehagens innhold må forstås videre enn begrepet «lærestoff». Barnehagens innhold finnes som verdier, holdninger og kunnskap, og formidles i relasjonelt arbeid i vid forstand. Dette innholdet må tematiseres. Det er ikke nok å være sammen på en hyggelig måte, barnehagelærere må også tenke gjennom hva vi er sammen om. Ofte finnes dette innholdet i det som kan kalles det pedagogiske miljøet, og som spesifiseres som organisering av
    
     tid, rom og materiale
    
    .
   

   
    Kapittel 4 handler om hvordan barnehagelærere
    
     begrunner
    
    sitt arbeid. En påstand er at alle pedagoger har en intensjon på vegne av barn, uansett hvordan man stiller seg til barns medvirkning. Men denne intensjonen er ofte ikke artikulert – den lever et usynlig liv i barnehagens arbeid. Et annet fenomen er at det formuleres mål for svært begrensede deler av barnehagens aktivitet, de delene som kan beskrives som voksenstyrte aktiviteter. De mange «frie» aktivitetene som barn deltar i, tematiseres ikke. Noen ganger kan målformulering bidra til
    
     målforskyvning
    
    , og i slike tilfeller kan aktiviteter tappes for
    
     mening
    
    for deltakerne. Mot slutten av kapittelet skisseres to innganger til å forstå praksis og til å begrunne sine valg – den
    
     tekniske
    
    og den
    
     etiske
    
    rasjonaliteten.
   

   
    Kapittel 5 tar opp
    
     vurdering
    
    som didaktisk kategori. Sentralt i dette kapittelet står begrepene
    
     refleksjon
    
    og
    
     kritikk
    
    . Disse begrepene er viktige for de ulike formene for vurderingsarbeid som er utviklet for og i barnehagens praksis. Vurdering av barnehagens arbeid er kollektive prosesser og må også inkludere barnas perspektiv. Både de pedagogiske prosessene og barn eller barnegruppe kan være gjenstand for vurdering. Det er særlig krevende å vurdere barns kompetanse ettersom dette er et faglig og politisk konfliktområde.
   

   
    Den andre delen av boka er strukturert ut fra de prosessene eller fenomenene som kjennetegner barnehagens relasjoner og innhold:
    
     omsorg
    
    ,
    
     lek
    
    ,
    
     læring
    
    og
    
     danning
    
    er slike fenomener. Tanken er at det særegne didaktiske prosjektet til barnehagen skal gjenfinnes i disse kapitlene. Derfor er det i denne delen av boka brukt flere eksempler fra barnehagens hverdag. Disse eksemplene ses ofte fra et studentperspektiv.
   

   
    Kapittel 6 tar for seg ulike måter å se og forstå barns
    
     medvirkning
    
    på i barnehagen. Barn skal ha påvirkning på barnehagens didaktiske arbeid. Hvordan det kan skje, er avhengig av personalets forståelse av hva medvirkning betyr, og av hva didaktikk betyr. Det å arbeide med didaktiske opplegg kan resultere i en litt rigid arbeidsmåte som reduserer barns mulighet for deltakelse. På den andre siden kan barns medvirkning også forstås på en måte som fratar barnehagelæreren ansvaret for de didaktiske prosessene. Håndteringen av barns medvirkning i barnehagens hverdag er en vanskelig balansegang som ikke har noen fasit.
   

   
    Kapittel 7 tematiserer
    
     omsorg og lek
    
    som to former for menneskelige livsytringer som særlig kjennetegner barnehagens relasjoner. I dette kapittelet utdypes forståelsen av det relasjonelle som både mål og innhold i barnehagens arbeid. Både omsorg og lek er menneskelig virksomhet som bare kan forstås på bakgrunn av et fellesskap. Den massive oppmerksomheten på enkeltbarnets læringsprosesser kan true det didaktiske arbeidet som retter seg mot fellesskapets verdier.
   

   
    Kapittel 8 handler om barns
    
     læ
    
    
     ring
    
    i barnehagen. Utgangspunktet for framstillingen er den brede og kanskje litt diffuse forståelsen som ligger i barnehagens helhetlige læringssyn. Intensjonen i dette kapittelet er å vise fram noe av bredden i de ulike måtene vi kan forstå barns læring på – og hvilke konsekvenser de kan ha for det didaktiske arbeidet i barnehagen. Fire spørsmål strukturerer dette kapittelet: Er barnet aktivt skapende eller passivt mottakende i læringen? Skjer læring i hodet eller i kroppen? Skjer barns læring individuelt eller i et fellesskap? Skal alle barn lære det samme og til samme tid? Disse spørsmålene er forenklede, og kan aldri besvares på en entydig måte.
   

   
    Kapittel 9 handler om
    
     danning
    
    i barnehagen. Det blir ikke gitt en definisjon av danning, som kanskje først og fremst er et begrep med sterk assosiativ kraft. Danning tematiseres fra det personlige perspektivet, det kulturelle perspektivet og det praktiske perspektivet. I didaktisk sammenheng er danning et særlig krevende begrep som ikke lar seg underlegge målrettet og systematisk planlegging. Kanskje nettopp derfor kan danning være viktig i barnehagens didaktiske arbeid.

